<classify> BAADHI ya wanawake wilayani Kahama mkoani Shinyanga wamedai kunyanganywa fedha na wanaume zao majumbani wanazokuwa wamepata mikopo kwenye taasisi ya fedha, kwa lengo la kujikwamua kiuchumi.Hali hiyo wameeleza kuwafanya kushindwa kurejesha au wakati mwingine kusuasua wakati wa marejesho.Gaudensia John na Mary James waliyasema hayo kwenye majadiliano wakati wa hafla iliyoandaliwa na Benki ya CRDB tawi la Kahama, ambako walieleza changamoto inayowakabili baadhi yao baada ya kufanya jitihada za kujikwamua kiuchumi.Mary alisema licha ya serikali na wadau wa maendeleo ikiwemo taasisi za kifedha kutoa mikopo yenye masharti na riba nafuu, bado wamekuwa wakifanyiwa vitendo vya ukatili na waume zao baada ya kuwa wamekopa na kuziomba ili wao wazifanyie biashara na matokeo yake kudhulumiwa.Wanaume wamekuwa wakitumia mfumo dume wakiwanyanganya kwa nguvu, wakati mwingine wakiwarubuni fedha walizokopa kwenda kufanyia shughuli wanazozijua wao tatizo linakuja kwenye marejesho kushindwa kurejesha kwa wakati wala kufanya shughuli iliyokusudiwa na kujikwamua kiuchumi, alieleza Gaudensia.Meneja wa Benki ya CRDB tawi la Kahama, Luther Mneney aliitaka jamii kuachana na mfumo dume kwa kuwa na mitazamo na fikra tofauti kwa kuona kuwa wanawake na wanaume wote ni sawa kwani hata mwanamke anaweza kufanya kazi nzuri ya kuleta maendeleo kuanzia ngazi ya familia hadi uchumi wa kati.Mneney alisema wanawake wasimamie miradi yao na kuendeleza mitaji vizuri, wasiingize fedha za mikopo kwenye masuala ya familia, bali waitumie kwenye masuala yaliyokusudiwa na wasishawishiwe kutatua changamoto wanazokutana nazo kwa kutumia fedha walizokopa.Aliwataka wanawake hao kuwashauri waume zao kufungua akaunti ya pamoja kwa ajili ya kuweka fedha za dharura ambayo wataimiliki wote, itawasaidia pindi watakapougua baada ya kupatwa na magonjwa mbalimbali.Ofisa Maendeleo ya Jamii Mkoa wa Shinyanga, Gloria Mbia alikiri vimekuwepo vitendo vya ukatili wanavyofanyiwa wanawake ikiwamo kunyanganywa na waume zao fedha walizokopa.Alisema vitendo vya ukatili vipo vya aina nyingi sio tu kupigwa hata kuondoa haki ya mtu anayostahili kuipata. Kwa mujibu wa takwimu zilizopo Mkoa wa Shinyanga unaongoza kwa vitendo vya kufanyiwa ukatili wanawake kwa asilimia 78.Hivi sasa kuna Mpango wa taifa wa kuondoa ukatili dhidi ya wanawake na watoto MTAKUWWA ambao umekuja na maudhui manane ya kuondoa ukatili, ikiwa kufikia mwaka 2022 iwe imeshuka angalau asilimia 50, alisema.  <topic>: KITAIFA 